b'\n_START_ARTICLE_\nLinnupeleti\n_START_PARAGRAPH_\nLinnupeleti on seade v\xc3\xb5i vahend lindude peletamiseks._NEWLINE_Linnupeleteid kasutatakse nii p\xc3\xb5ldude ja aedade kaitseks kui ka lindude peletamiseks parkidest, hoonetelt, lennuv\xc3\xa4ljadelt v\xc3\xb5i m\xc3\xb5nda muud liiki avalikult territooriumilt._NEWLINE_Linnupeletite hulka kuuluvad akustilised linnupeletid, r\xc3\xb6\xc3\xb6vlindude maketid, v\xc3\xb5rkkatted viljapuudel v\xc3\xb5i peenardel, tuules lehvivad plastist v\xc3\xb5i riidest ribad n\xc3\xb6\xc3\xb6ridel, traattakistused aknasimssidel, keemilised jms vahendid, samuti Eestis traditsioonilised hernehirmutised._NEWLINE_2010. aastatel on akustilisi linnupeleteid paigaldanud mitmed Eesti omavalitsused (nt Tartu linn ja Kadrina vald), peamiselt t\xc3\xb5rjumaks parkidest v\xc3\xb5i elurajoonidest suuri vareslaste (hakkide ja vareste) v\xc3\xb5i kajakate kolooniaid. Elanike arvamused linnuparvede suhtes ning omavalitsuste vastavad meetmed on p\xc3\xa4lvinud ohtrat t\xc3\xa4helepanu ajakirjanduses.'